kardosdrur/scandi-wiki huggingface dataset:
Matchfixing

Matchfixing er et begreb inden for sport, hvor udfaldet af en sportsbegivenhed er aftalt på forhånd, eller er påvirket af andre interesser end rent sportslige. Formålet med matchfixing er typisk at opnå sportslig- eller økonomisk vinding.

Matchfixing-hændelser 
 Robert Hoyzer-sagen 2005: Den tyske 2. Bundesliga-dommer Robert Hoyzer blev i 2005 udelukket fra alt fodbold af Tysklands fodboldforbund efter det kom frem at han havde påvirket udfaldet af en række kampe i den tyske 2. Bundesliga og pokalturnering, samtidigt med at han havde forbindelser til organiseret kriminalitet i Kroatien. Han blev idømt 2 år og 5 måneders fængselstraf.

 Skandalen i italiensk fodbold 2006 ("Calciopoli"). I maj 2006 afslørede det italienske politi en af de største matchfixingskandaler i italiensk fodbold. Storklubberne AC Milan, Fiorentina, Lazio samt mesterholdet Juventus FC havde fusket med udfaldet af kampe ved at påvirke valget af dommere til deres kampe. Resultatet blev at Juventus fik frataget det italienske mesterskab for sæsonerne 2004/05 og 2005/06, samtidigt blev klubben udelukket fra Champions League og tvangsnedrykket til Serie B. AC Milan blev fratrukket 30 point, men fik lov til at indtræde i 3. kvalifikationsrunde til Champions League. Fiorentina og Lazio blev udelukket fra at spille europæisk fodbold i sæsonen 2006/07 og fik desuden fratrukket point.

 Fahad Al Mirdasi, dommer, VM 2018: Forud for slutrunderne på VM 2018 blev fodbolddommeren Fahad Al Mirdasi taget i matchfixing. SAFF (saudiarabisk fodboldforbund) anklagede Fahad Al Mirdasi for matchfixing efter en henvendelse fra en repræsentant fra det saudiarabiske hold, Al-Ittihad. Dommeren skulle have kontaktet repræsentanten før kampen mellem de to hold, Al-Ittihad og Al-Faisaly, og have tilbudt matchfixing. Fahad Al Mirdasi har nu livtidskarantæne for at dømme både nationale og internationale kampe.

Eksterne henvisninger 
Manual for forebyggelse og håndtering af matchfixing i dansk fodbold  Dansk Boldspil-Union, hentet 15. marts 2013

Referencer 

Sport
Organiseret kriminalitet
Holger Tornøes Passage

Holger Tornøes Passage er en lille vej åbnet i 2005 øst for Frederiksberg Gymnasium. Under passagen ligger Cityringens Frederiksberg Station.

Vejen er opkaldt efter arkitekt  Holger Tornøe, der var stifter af FDF i 1902. Passagen munder ud i Sylows Allé, hvor den nu nedrevne villa i nummer 15 var Tornøes hjem og hvor ideen til FDF blev skabt. Passagen var en markering i forbindelse med FDFs 100 års jubilæum i 2002 og blev åbnet i 2005 ved områdets etablering.

Gader på Frederiksberg
Etableret i 2005
Aalbæk Kirke

Aalbæk Kirke, som blev bygget i 1897, er beliggende i Aalbæk i Vendsyssel.

Kirke og kirkegård blev anlagt som assistenskirke- og kirkegård i Raabjerg Sogn.

Årsagen til placeringen af kirken var den lange vej fra fiskerlejet i Aalbæk til Raabjerg Kirke. Kirken blev restaureret i 1997, hvor det indre af kirken, ved samme lejlighed, blev malet i blåt og fik en muret døbefont.

Alterbilledet er af Anker Lund, Stormen på søen, som i 1997 kom i ny ramme. På væggen ved døbefonten hænger et krucifiks af Niels Helledie.

På kirkegården lige vest for tårnet står et mindesmærke for minesprængte fiskere under 2. verdenskrig.

Desuden er der en mindesten over 2 brødre der omkom på havet. Aksel Munk forsvandt med skoleskibet "København" i 1928 i det sydlige Atlanterhav. Samt en bror der druknede ved "Doggerbanke";

Galleri

Eksterne kilder og henvisninger 

 Ålbæk Kirke hos KortTilKirken.dk

Kirker i Frederikshavn Kommune
Kirker i Aalborg Stift
Kirker i Hjørring Amt
Kirke
Termodynamikkens 1. lov

Termodynamikkens 1. lov siger, at den indre energi i et isoleret system er konstant. Det følger, at energi skal tilføres eller afgives for at ændre et systems indre energi.

Den første lov for et lukket system 
Et lukket system så som en gas i en tæt beholder kan ikke udveksle materiale med omgivelserne, og den indre energi kan derfor kun ændres ved at varme eller køle gassen. Alternativt kan et arbejde foretages, hvilket vil sige, at gassen presses sammen eller udvider sig.

På differentialform kan dette udtrykkes som

hvor
  er den infinitesimale ændring i den indre energi
  er den tilførte varme
  er det påførte arbejde
Her er  og  ineksakte differentialer, idet der skelnes mellem forskellige former for tilført energi. Derimod er  er eksakt differentiale, da den indre energi ikke afhænger af, hvordan energien er tilført; den er vejuafhængig.

For en reversibel proces er den tilførte varme givet ved:

hvor  er temperaturen, og  er entropien. For en reversibel proces er arbejdet tilsvarende

hvis arbejdet er sammenpresning eller udvidelse. Her er  tryk, mens  er volumen. Ændringen i indre energi er derfor givet ved:

Ændringen i indre energi er her udelukkende givet ved hjælp af eksakte differentialer. Dette udtryk gælder derfor også for irreversible processer.

Andre former for reversibelt arbejde  kan generelt skrives som:

hvor X er en generaliseret kraft, mens  er en generaliseret forskydning. Fx kan en elastik have længden  og blive strakt ved at påføre en spænding . Den første lov bliver da:

Ændringen i indre energi ved flere forskellige typer arbejde er altså:

Hvor summen er over alle former for arbejde.

Se også 
 Termodynamikkens 0. lov
 Termodynamikkens 2. lov
 Termodynamikkens 3. lov

Kildehenvisninger 

1. lov
Premierminister

Premierminister (dvs. "førsteminister", fransk premier ministre,  eller prime minister) er en titel for en regeringschef. Den benyttes i en række lande, både monarkier og republikker. Den tilsvarende titel i nordiske lande er statsminister. I Danmark havde regeringsschefen titlen premierminister i perioden 1848-1856 og konseilspræsident i perioden 1856-1918.

I parlamentariske systemer kan premierministeren tiltræde embedet på en række forskellige måder:

 ved at statsoverhovedet udnævner premierministeren uden behov for parlamentets godkendelse (eksempel: Storbritannien)
 ved at statsoverhovedet udnævner premierministeren efter at parlamentet har nomineret en kandidat (eksempel: Irland)
 ved at statsoverhovedet udnævner premierministeren efter at majoritetspartiet i parlamentet har nomineret en kandidat (eksempler: Australien, Indien, New Zealand)
 ved at statsoverhovedet udnævner premierministeren, som derefter har en fastsat tid på at opnå tillidsvotum (eksempel: Italien)
 ved at premierministeren vælges af parlamentet (eksempler: Northwest Territories, Nunavut)
 ved at premierministeren vælges direkte af folket (eksempel: Israel 1996-2001)

Frankrig har både præsident og premierminister, og den udøvende myndighed er delt mellem disse to for at undgå at én af funktionerne opnår for meget magt.

Se også 
 Ministerpræsident
 Regeringschef

Politiske embeder
Forbundskansler

Forbundskansler () er den danske betegnelse for embeder i flere tysktalende lande og kan henvise til:

 Forbundskansler (Tyskland) – Tysklands regeringsleder
 Forbundskansler (Østrig) – Østrigs regeringsleder
 Forbundskansler (Schweiz) – stabschefen for Schweiz' regering, Forbundsrådet
 Forbundskansler (Nordtyske forbund) – den ansvarlige for den udøvende magt i Det nordtyske forbund
Regeringschef

En regeringschef er en person, der er indehaver af en stats højeste regeringsembede og som oftest leder et kabinet. I parlamentariske stater er der forskel på, hvem der er henholdsvis regeringschef og statsoverhoved, mens regeringschefen i en præsidentiel republik eller et absolut monarki kan være begge dele på samme tid. Hvis statsoverhovedet også leder regeringen, bruger man som regel ikke en særlig regeringschef-titel. Man taler således om møder for "stats- og regeringschefer", når regeringsledere mødes.

Embedets titel 
Embedet som regeringschef har forskellige navne i forskellige lande og til forskellige tider:

Statsminister 

Statsminister bruges om regeringschefer i Danmark, Norge, Sverige, Finland og Island. I Danmark blev statsministerembedet indført i Grundloven af 1915.

Konseilspræsident 
Konseilspræsident (første stavelse enten med fransk eller dansk udtale) er en fransk titel, der betyder formand for (minister)rådet og dermed understreger regeringenschefens rolle som leder af kongens el. fyrstens råd. Derfor forekommer titlen kun i monarkier med en ikke parlamentarisk statsskik, hvor regeringschefen udnævnes af kongen og står til ansvar over for denne. I Danmark blev regeringschefens titel i 1855 ændret til konseilspræsident efter indførelsen af A. S. Ørsteds konservative helstatsforfatning i 1854. Det vedblev at være regeringslederens titel under fællesforfatningen for Danmark og Slesvig af 1863 og Grundloven af 1866. Efter indførelsen af parlamentarismen som statsskik ved systemskiftet i 1901 var titlen konseilspræsident forældet og ved grundlovsrevisionen i 1915 fik regeringschefen den gængse nordiske titel statsminister, ændringen trådte i kraft efter det første valg under den nye grundlov i 1918. 
I perioder har titlen konseilspræsident også været brugt i Frankrig og Italien.

Premierminister 

Premierminister bruges i nogle lande som navnet på det embede, hvis indehaver er regeringschef. I Storbritannien bærer premierministeren titlen "The Right Honourable" som signalerer, at han er medlem af statsrådet. I Storbritannien er der ligeledes et vicepremierministerembede.

I Danmark blev titlen premierminister brugt i 1848-1855.

Førsteminister
Førsteminister (First Minister) bruges efter den britiske decentraliseringsproces om lokale regeringsledere i Skotland, Nordirland og Wales.

Ministerpræsident 
Ministerpræsident bruges oftest i semi-præsidentielle republikker, så som Frankrig og Rusland. Det bruges også i tyske delstater.

Forbundskansler 
En forbundskansler (Bundeskanzler på tysk) er en kansler i en forbundsstat.

Det kan således være
en af de tyske kanslere (1949- )
en af de østrigske kanslere (1918- )

Taoiseach 

Regeringschefen i Irland.

Titler
Leetspeak

Leetspeak betyder et sprog for eliten. Det er afledt af Leet eller 1337 der er slang for elite, hvori meningen er at man er bedre end nogle andre, fordi man er elite, altså leet.

Leetspeak er næsten et sprog inden for computerverdenen, der har udviklet sig på BBS'er og siden på internettet, i online spil og chatrooms. Det er baseret på en hel række forkortelser og alternative stavemåder, og ofte anvendes tal i stedet for bogstaver. F.eks. bliver E til 3, A bliver til 4, S bliver til 5 osv. Bemærk den visuelle lighed mellem det oprindelige bogstav og erstatningen. Således bliver "leet" til "1337", "leetspeak" til "1337 5P34X" osv. Et mere avanceret eksempel er "d3773 3r 37 3X3Mp3| p|\ 1337" der betyder "dette er et eksempel på leet". Ofte staves der forkert med vilje ud over udskiftningen af tegn. Et typisk eksempel er "d00d" for "dude".

Formålet med leetspeak er at opbygge en slags eksklusivt fællesskab; idet kun de der kender "koden" kan læse teksten; det er nærmest en kryptering.

Skema over de mest brugte substitutioner

Simple Leet 
Simple Leet er en simpel udgave af leet-sproget. Man bruger det i tilfælde af, at det "rigtige" leet er for indviklet.

I simple leet er der kun en måde at skrive hvert bogstav på, og det gør det nemmere at lære. Når man kan skrive "flydende" simple leet, kan man udvide til det "rigtige".

Bemærk at R og Z begge er 2, og L og I er 1. 6 og 9 bliver ikke brugt så tit, men det kan diskuteres at de kan erstatte g/G og q/Q.

Kilder/Henvisninger 

  (inkl. leetspeak)
 http://www.catb.org/jargon/html/crackers.html (Jargon File)
 http://www.urbandictionary.com/define.php?term=1337 (1337 på Urbandictionary.com)
 http://www.google.com/intl/xx-hacker/ (Google i leet/1337)
 The English-to-12-Year-Old-AOLer Translator

Internetjargon
Sprogforskning
Armékorps

Et armékorps (ofte forkortet til "korps") er en militær enhed som typisk består af et antal divisioner og et antal mindre, supplerende enheder (korpstropper). Flere armékorps kan indgå i armeer.

Et typisk armékorps i de fleste hære omfatter ca. 45-60.000 mand bestående af tre divisioner a fire brigader a 3-4 bataljoner a 3-4 kompagnier. Afhængig af formål og opgave kan et korps sammensættes med en fælles opgave, som omfatter samkøring af artilleri, infanteri, kavaleri/panser etc. Den øverstkommanderende i et armékorps er oftest en generalløjtnant.

Et eksempel er Sydstaternes Longstreet Army Corps ved Gettysburg under den amerikanske borgerkrig. Det bestod af tre divisioner og var opkaldt efter dets øverstbefalende generalløjtnant James Longstreet.

Danmark har ikke styrker nok til at oprette et selvstændigt armékorps, men har i nogle tilfælde stillet mandskab til rådighed i internationale korps, blandt andet under konflikter i det tidligere Jugoslavien i 1990'erne.

Derudover anvendes betegnelsen korps om specialiserede militære enheder der kan være større end et armékorps – USA's Marinekorps (US Marine Corps), eller mindre end et armekorps – Jægerkorpset, Søværnets Tamburkorps, Lottekorpset, Frømandskorpset osv.

Se også 
 Hær

Militære enheder
Johan Henrich Berlin

Johan Henrich Berlin (1741 – 1807; fejlagtigt kendt som Johan Heinrich Berlin) var organist i Trondheim og komponist. Han skrev symfonier, kammermusik og klaverstykker i en overgangsstil mellem barok og wienerklassisk stil. Dannede i 1786 Det Trondhjemske Musikalske Selskab. Han var søn af Johan Daniel Berlin.

Kilder m.m. 
 Lokalhistorie
 Kulturspeilet
 Norsk musikinformation
 Bjarne Kortsen (udg.): The Collected Works of Johan Daniel Berlin. (1977)
 Bjarne Kortsen (udg.): The Collected Works of Johan Henrich Berlin. (1977)

Komponister fra Norge
Organister fra Norge
St. Musse

St. Musse er en landsby på det sydøstlige Lolland. Landsbyen befinder sig i Guldborgsund Kommune og tilhører Region Sjælland.

St. Musse har givet navn til egnens ældst kendte administrative område, nemlig Musse Herred. Det indikerer at landsbyen har haft en central beliggenhed og en vis betydning omkring år 1000. Man kender ikke herredernes oprindelige betydning, men helt frem til 1919 og delvis senere dannede herrederne grundlag for retskredsinddelingen. 

St. Musse ligger på kanten af en istidsformation der strækker sig fra Nysted mod nordøst til Maribosøerne. Vest for St. Musse ligger et større moseområde, der går over i Hejrede Sø, men rundt om hele byen ligger en række aktive eller udtømte grusgrave, så landskabet har et meget varieret udseende, og nogle af de tømte grave er nu omdannet til parklignende arealer. Navnet betyder slet og ret "mose", og refererer til de ovenfor omtalte moser vest for byen.

Historie 
Fra før 1855 omtales en vindmølle.

I 1742 blev der oprettet en skole i et eksisterende hus. Der blev bygget ny skole i 1912, og den blev udvidet i 1922. I 1963 blev den nedlagt. Eleverne blev herefter flyttet til Brydebjergskolen.

I 1881 blev der etableret et sognebibliotek. Det nævnes i Trap Danmark fra 1955, hvor det var er lokaliseret på skolen og havde 1500 bind.

Før 1923 blev der oprettet en brugsforening i byen. I 1941 blev der etableret et vandværk.

Administrativt/kirkeligt tilhørsforhold

Tidligere 
Musse Herred, Ålholm Len, Ålholm Amt, Maribo Amt, Storstrøms Amt, Døllefjelde-Musse Sognekommune, Nysted Kommune
Fyens Stift

Nuværende 
Region Sjælland, Guldborgsund Kommune
Lolland-Falsters Stift, Lolland Østre Provsti, Døllefjelde-Musse-Herritslev Pastorat, Musse Sogn

Andre forhold 
Lige uden for byen ligger den lille herregård Bramsløkke, der ejedes af Mærsk McKinney Møller og har været en slags sommerhus for familien.

Galleri

Kilder 

Markedet
Trap Danmark 
Maribo Amts stednavne (1954)

Lokaliteter på Lolland
Lokaliteter i Guldborgsund Kommune
Vardeborg

Vardeborg er en dansk spejderlejr. Den ligger i en gryde ved Vejers Strand og er en af FDF´s ældste sommerlejre, bygget i 1920. Den ejes i fællesskab af FDF Varde og FDF Esbjerg 1. Sædding.

Vardeborg er beliggende i et fredet klitområde kun 100 m fra en af Danmarks bedste badestrande med mange sommerhuse i området.

Vardeborg blev bygget 1920, men under besættelsen tog tyskerne Vardeborg i besiddelse. De efterlod imidlertid stedet i dårlig stand. I 1950'erne var Vardeborg lidt forældet, med et lille hus som latrin, her kom natmanden for at tømme latrinerne. Vardeborg bestod dengang af en lang bygning, med sovesal for drengene, i den anden ende boede "tanterne" og lederne. Midt i var spisesal med køkken.

November 1964 begyndte en renovering og en sidebygning blev opført med toiletter, opholdsstue, samt køjepladser.

Vardeborg var senere ved at forfalde og blev forlangt renoveret eller fjernet. Man havde ingen penge, men FDF Esbjerg 1. Sædding kom ind i billedet med penge, og der blev skabt et fælleseje. Vardeborg blev i 1978 genopbygget og fremstår nu som en moderne helårslejr.

Eksterne henvisninger 
  Vardeborg 

Spejderlejre
FDF
Etableret i 1920
Rockefeller

Rockefeller kan henvise til:

 Rockefeller-familien – amerikansk bank- og finansslægt
 John D. Rockefeller, Sr. (1839-1937) – amerikansk industrimand og filantrop
 John D. Rockefeller, Jr. (1874-1960) – amerikansk finansmand og filantrop
 David Rockefeller (1915-2017) – amerikansk bankmand og filantrop
 William Rockefeller, Jr. (1841-1922) – amerikansk finans- og forretningsmand
 Nelson Rockefeller (1908-1979) – amerikansk politiker og vicepræsident
 Jay Rockefeller (f. 1937) – amerikansk politiker og senator
 James Stillman Rockefeller (1902-2004) – amerikansk roer

Se også 
 Rockefeller Foundation – velgørende fond stiftet i 1913
 Rockefeller University – privat universitet grundlagt i 1901
 Rockefeller Center – kompleks af kontor- og forretningsbygninger i New York
 Rockefeller Music Hall – eller bare Rockefeller, spillested i Oslo
Landkreis Fürstenfeldbruck

Landkreis Fürstenfeldbruck ligger i den vestlige del af Regierungsbezirk Oberbayern i den tyske delstat Bayern .

Geografi 
Nabolandkreise er mod nord Landkreis Dachau, mod øst den kreisfri by München og Landkreis München, mod syd Landkreis Starnberg, mod sydvest Landkreis Landsberg am Lech og mod nordvest Landkreis Aichach-Friedberg.

Landkreisen gennemløbes fra syd mod nordøst af floden Amper. Parallelt med den men længere mod nord løber den mindre flod Maisach.

Trafik 

I Landkreis Fürstenfeldbruck går to hovedjernbanelinjer: München-Augsburger Eisenbahn-Gesellschaft startede allerede i 1839/40 sin virksomhed. 

I 1873 åbnede Bayerischen Staatsbahn strækningen München – Fürstenfeldbruck – Geltendorf som i Kreisområdet benyttes som S-bane (S 8).

På den i 1903 byggede strækning München – Herrsching er der i dag udelukkende S-togstrafik. Det er linje 5, der går til byen Germering.

Der er kun persontrafik på jernbanenettet.

PÅ landevejen er der i og ved landkreisen på de tre sider motorvejene A 8 München-Stuttgart og A 99 med "Eschenrieder Spange" i nordøst og øst og A 96 München-Lindau i syd; dertil er der hovedvejene B 2 og B 471 der går gennem Landkreisen.

Byer og kommuner 
Kreisen havde   indbyggere pr.

Eksterne henvisninger 

 Offizielle Website des Landkreises
Søren Andersen (fodboldspiller, født 1937)

Søren Andersen (født 16. juli 1937 København, død 16. juli 1960 i Kastrup Lufthavn) var en dansk fodboldspiller.

Søren Andersen spillede i sin korte karriere 99 klubkampe som centerforward i Frem og scorede 79 mål. Han blev som 20-årig en suveræn topscorer i 1. division i 1956/57 med 27 mål i 24 kampe. Han debuterede 21. august 1955 i en hjemmekamp mod AB med resultatet 2-6 og spillede sin sidste kamp 26. juni 1960  mod Malmö FF med resultatet 2-2 i Nordisk Cup.

På sin 23-års fødselsdag omkom Søren Andersen i en flyulykke. Han var en af de otte fodboldspillere, som omkom på vej til en OL-forberedelseskamp i Herning 16. juli 1960. De øvrige var Per Funch Jensen, Arne Karlsen, Kurt Krahmer (alle KB), Ib Eskildsen (Frem), Erik Pondal Jensen (AB), Børge Bastholm Larsen (Køge) og Erling Spalk Ikast FS, den eneste af de otte, som ikke havde spillet på landsholdet.

Søren Andersen var kommet med på turen på et afbud: Bent Krog var skadet og skulle erstattes af Erik Nielsen, der måtte melde fra pga. halsbetændelse, og så blev Søren Andersen udtaget i stedet.

Søren Andersen nåede kun at spille fire U-21 landskampe, hvor han scorede to mål. Desuden spillede han to B-landskampe, hvori han også scorede to mål.

Søren Andersen og hans klubkammerat Ib Eskildsen ligger begge begravet på Vestre Kirkegård, hvor Frem satte en fælles gravsten. Gravstedet er nedlagt. Der er en mindeplade i klubbens indgangsparti i Valby til ære for de to spillere. De blev begge kåret som "Årets Fremmer" i 1960.

Se også 
 Flykatastrofen ved Kastrup 16. juli 1960

Eksterne henvisninger 
 
 Når fodbold bliver ligegyldigt
 7. kapitel: ZR's Flyvetjeneste

Fodboldspillere fra Danmark
Fodboldspillere fra Boldklubben Frem
Omkomne under flyulykken ved Kastrup 16. juli 1960
Personer fra København
Richard Ragnvald

Richard Ragnvald Jensen (født 10. august 1947 i Aarhus) er en dansk sanger og skuespiller, der først og fremmest er kendt for sin dansktop-karriere.

Ragnvald dannede i 1959 bandet The Rich's Band, som optrådte til skolefester i Aarhus-området. Fra 1964 til 1971 arbejdede han som portør på Marselisborg Hospital i Aarhus, og dannede i 1964 duoen Solveig & Richard med Solveig Sønderholm. Det samarbejde resulterede i flere albums og hits i 1970'erne. I 1980 valgte Ragnvald at gå solo, og indspillede året efter en coverversion af Friheden flyver. Han blev desuden engageret til et par revyer i Kolding og Horsens og blev vært på bingoprogrammer, der blev sendt på lokale tv-stationer i Aarhus, Esbjerg, Odense og Fredericia. Gennem de jyske lokalradioer blev hans musik udbredt til resten af landet. Gennembrudshittet var "Tak fordi vi er venner" fra 1992, men det er dog "Kære lille mormor", der er hans største hit. Sangen er skrevet af Torben Lendager og John Hatting, og udkom på albummet Jeg har en drøm (1993), der modtog en guldplade for 40.000 solgte eksemplarer. Siden har Ragnvald haft flere dansktop-hits, ligesom "Kære lille mormor" fortsat spilles flittigt i Giro 413.

I 1997 blev Richard Ragnvald kritiseret af sit pladeselskab, fordi han på Dansk Folkepartis landsmøde fremførte en omskrevet version af Kære lille mormor, Kære lille Pia, som hyldestsang til Pia Kjærsgaard. Pladeselskabet krævede efterfølgende, at han ikke brugte sangen i politisk sammenhæng.

Richard Ragnvald har medvirket i tre spillefilm; Kassen stemmer (1976), Rocking Silver (1983) og Midt om natten (1984). Hans oldefar er den tidligere politiker Harald Jensen.

Diskografi

Studiealbum 
 Tænk på den tid (1987)
 Jul i Skovhuset med Richard Ragnvald (1988)
 Man skal altid være venner (1989)
 Rart at komme hjem (1991)
 Richard Ragnvald i Nashville (1991)
 Vær som du er (1992)
 Tak fordi vi er venner (1993)
 Jeg har en drøm (1993)
 Mit stjernetegn (1994)
 I den syvende himmel (1996)
 Du har været min i 25 år (1998)
 Tak for alle årene (2001)
 En lille Souvenir (2004)
 Min nummer et (2007)
 Sange vi husker (2009)

Filmografi 
 Kassen stemmer (1976)
 Rocking Silver (1983)
 Midt om natten (1984)

Kilder

Eksterne henvisninger 
 
 
 

Sangere fra Danmark
Skuespillere fra Danmark
Personer fra Aarhus
Onega (sø)

Onega er en sø i Rusland nordøst for Ladoga. Det er Europas næststørste indsø. Onega har afløb til Ladoga igennem floden Svir.

Byen Petrozavodsk ligger ud til søen.

Floderne Vodla, Vytegra og Andoma står for de vigtigste tilløb til søen.

Der er kanalforbindelse til Hvidehavet, Finske Bugt og Volga (med videre forbindelse til Sortehavet), og søen er dermed del af en vigtig trafikåre. Der transporteres især tømmer, mineraler og fisk.

Søer i Rusland
Karelen
Onega

Onega har flere betydninger:

 Onega (sø) – er en sø i Rusland nordøst for Ladoga.
 Onega-kanalen - er en kanal langs sydbredden af Onegasøen
 Onega (flod) – er en flod i Rusland på cirka 410 kilometer, med udspring sydøst for Onegasøen og udmunding i det Hvide Hav.
 Onegabugten – er en bugt placeret i den sydligste forgrening af det Hvide hav.
 Onega (by) – er en mindre by placeret ved Onegaflodens munding. Hovederhvervet er tømmertransport og træindustri.